Die Woordgilde - Solidariteit GildesSolidariteit Gildes Die Woordgilde - Solidariteit Gildes
Tuis / Kunste / Die Woordgilde
Jopie Koen, eienaar van die Pierneefteater, bevorder nie slegs die uitvoerende kunste nie. Sy is ook 'n woordkunstenaar in eie reg en is een van die stigterslede van Die Woordgilde, 'n digtersgroep vir skrywers en lesers van gedigte vir wie Afrikaans 'n passie is. Na 'n aanloop in 1986 is die gilde in Januarie 1987 gestig, met die doel om vir Afrikaanse digters 'n forum te skep waar hulle gedigte gelees, geskaaf en ontwikkel kan word.
Met genade het Die Woordgilde gegroei vanaf 'n informele maandelikse byeenkoms deur 'n handjievol vriende totdat daar in 2020 reeds 85 versamel-digbundels verskyn het. Bykomend tot hierdie bundels is nog ongeveer 20 spesiale uitgawes gepubliseer. Daar was onder andere 'n Kersbundel, 'n Paasbundel, 'n bundel oor verlies, en bundels om die 15de en 30ste bestaansjaar van die gilde te vier. Hierdie bundels is net beskikbaar vir lede.
Die vyf stigterslede van die Woordgilde is Theo de Jager, Jopie Koen, Suzette van der Westhuizen, Barend van Heerden en Annemarie Alberts. Van hierdie vyf persone is Jopie en Suzette steeds betrokke by die maandelikse byeenkomste terwyl Theo oor afstand heen gedigte vir die bundels instuur. Die gilde bestaan uit ongeveer 50 lede, waarvan ongeveer 20 in Pretoria woon en gereeld byeenkomste bywoon.
Fanie Marais en later Cordis Trust was vir 'n groot deel van hierdie tyd deel van Die Woordgilde. Aanvanklik het Fanie in sy persoonlike hoedanigheid daarvoor gesorg dat die digbundels, wat op daardie stadium kwartaalliks verskyn het, gedruk word. Later, na die stigting van Cordis Trust, het Fanie steeds hulp verleen deur onder andere finansiële bydraes te maak vir persone wat met administratiewe werk behulpsaam was, die aanbied van gala-aande, asook die borg van pryse vir gedigte-kompetisies.
Carel Trichardt en Petru Wessels is sedert die ontstaan van die Woordgilde nou by die groep se bedrywighede betrokke. Hulle gebruik op gereelde basis van die groep se gedigte in hulle woordprogramme en tree ook gereeld as gaskunstenaars op by spesiale Woordgilde-byeenkomste. Petru skryf self ook gedigte en van haar gedigte word gereeld in die gilde se bundels opgeneem.
Die Woordgilde bied gereeld gedigte-kompetisies aan en spesiale aandag word daaraan geskenk om jong digters by die kompetisies te betrek. Daar is selfs vir laerskoolleerlinge afdelings waarin hulle kan deelneem. Jonger digters word ook by die byeenkomste verwelkom en 'n hele aantal laer- en hoërskoolleerlinge woon gereeld byeenkomste by waar meer ervare digters hulle help om aan hulle gedigte te skaaf.
Woordgilde-lede vergader maandeliks op die laaste Dinsdag van elke maand, met die uitsondering van Desembermaand, by die Pierneefteater. Tydens byeenkomste word gedigte voorgelees en bespreek en waar nodig word daaraan geskaaf voor dit in die jaarlikse bundel opgeneem word.
Nuwe lede is welkom en kan 'n e-pos stuur na info@pierneefteater.co.za.
Jopie het deur die jare die volgende toekennings van Cordis Trust ontvang vir haar bydrae tot die bevordering van die woordkuns:
Orde van die Ster (slegs een van drie) vir die direkte bevordering van Cordis Trust se mikpunte.
Orde van die Goue Pen vir Afrikaanse woordkuns.
Orde van die Beiteltjie vir geesdriftige meewerking en leiding in woordkuns.
Orde van die Kruik vir deerniswerk.
Orde van die Goue Pen aan die Woordgilde onder haar leiding.
Cordis Trust het ook in 2012 'n Oorkonde aan Die Woordgilde oorhandig vir die buitengewone bydrae deur die groep tot die bevordering van Afrikaanse digkuns oor 25 jaar (1987 tot 2012).